Arkitekt Søren Damgaards klage over Lokalavisen Aarhus er blevet afvist i Pressenævnet. Søren Damgaard klagede over avisen, da han gennem 15 år har haft et forhold til hanmågen Biba, der her kommer flyvende Søren Damgaard

Debatten om måger blussede igen op i sommer i Aarhus. En Facebook-gruppe ved navn ”Mågerne ud af Aarhus” fik meget omtale, og de fleste aarhusianske medier hoppede med på mågebølgen.

Lokalavisen Aarhus bragte den 7. august artiklen ”Mågekolonier invaderer Aarhus”. Det fik arkitekt Søren Damgaard, der selv er fascineret af måger, til at klage til Pressenævnet, da han ikke mener, at der er tale om en invasion.

Søren Damgaard mener, at medierne forfølger mågerne:

»Medierne har kørt den her kampagne i årevis,« siger han.

Søren Damgaard har tidligere medvirket i et indslag på DR 2, der har portrætteret hans forhold til måger.

Hvorfor er det her så vigtigt for dig, at du har klaget til Pressenævnet?

»Jeg er meget tæt på en hanmåge. Jeg har boet her i mange år, og jeg er kommet til at kende den skridt for skridt. Jeg har nu kendt den i 15 år. Jeg er blevet meget fanget af at være så tæt på et vildt dyr. Det ved jeg ikke, om du kan forestille dig?«

Det må jeg indrømme, at jeg ikke har overvejet. Hvor tæt er du på den?

»Lige nu sidder den for eksempel ude foran mit vindue. Den har masser af tid lige nu. Ægteskabet er opløst, og ungerne er fløjet fra reden for denne gang.«

Hvordan kan du kende den fra andre måger?

»Ligesom du lærer menneskeansigter at kende, så kan du også lære at skelne mellem måger.«

Hvor gammel er den, og hvad hedder den?

»Den er 30 år gammel og hedder Biba.«

Biba? Er det ikke en hanmåge?

»Ah, så du mener, at den så skal hedde Bibo? Så er vi vist ovre i noget spansk grammatik.«

Mågen Biba i en stille stund ved Søren Damgaards vindue i Aarhus. Foto: Søren Damgaard.

Aarhus har ikke fået flere måger

Pressenævnet har afvist klagen, fordi Søren Damgaard ikke selv er omtalt i artiklen.

Men har Søren Damgaard noget at have sine påstande i? Det mener Knud Flensted, der er biolog hos Dansk Ornitologisk Forening.

»Flere borgere i Aarhus bor nu i de nye bygninger på havnen, og derfor oplever flere folk mågerne. Der er slet ikke tale om en invasion af måger, for en optælling fra Aarhus Kommune viser, at der ikke er kommet flere måger til Aarhus i de sidste cirka 15 år. Lokalavisen Aarhus kører en kampagne omkring de her måger,« siger Knud Flensted.

Line Hitz fra Lokalavisen Aarhus er journalisten, der har skrevet artiklen om mågerne. Hun siger om sagen:

»Måger var noget, der blev debatteret meget i sommer. En del borgere føler sig generet af dem i byen, så det har vi selvfølgelig dækket. Bagmanden bag Facebook-gruppen ”Mågerne ud af Aarhus” bruger vi så som kilde.«

Hvad tænkte du, da der blev klaget til Pressenævnet over den?

»Jeg tænkte selvfølgelig, at det må vi tage seriøst. Hvis der er en, der klager, skal vi undersøge, om der er hold i det, og det stod min chefredaktør for.«

Tør du skrive om måger igen?

»Ja, hvis der er nogle gode mågehistorier, skal de selvfølgelig ud.«

Lokalavisen Aarhus siger selv, at avisen bygger sin påstand om ”invasion” på netop udtalelser fra Dansk Ornitologisk Forening.

»Det afhænger af, hvordan man tolker det. Der har været massiv bebyggelse nede på havnen, så flere borgere oplever i dag mågerne, så derfor kan man godt tale om en lille invasion. Jeg synes, det er en fin og velresearchet historie,« siger Claus Krogh, ansvarshavende chefredaktør for Lokalaviserne Østjylland, som Lokalavisen Aarhus hører under.

Tilbage til Søren Damgaard og hans måge.

Nu er det måske lidt privat.. men har du haft den med indenfor?

»Ja, det er ikke så godt, men den har selvfølgelig været med indenfor. Når jeg har flere gæster, så laver den lidt cirkusnumre. Jeg kaster brød, som den så griber med usvigelig sikkerhed hver gang med det lange gule næb.«